Bya Mukasa Kivumbi
Poliisi y’e Lugazi efunye eddagala ly’abasajja abazaala abaana ne babeegaana. Eddagala lye yafunye nti kati buli musajja awawaabirwa nga eegaanyi omwana bamulagira kugenda babakebere omusaayi.
Omukungu wa Poliisi yategeezezza nti kino kigenda okubayamba ennyo ku basajja ababadde basalawo okufunyisa abakazi embuto kyokka olw’okutya obuvunaanyizibwa beegaana embuto oba abaana nti kyokka kati ekyo kiweddewo.
Bino byayogeddwa omukungu wa poliisi avunaanyizibwa ku nsonga z’amaka n’abaana ku Poliisi y’e Lugazi, AIP Michael Teriyeitu bwe yabadde ayogerera e Namagunga ku mukolo gwa Poliisi y’e Buikwe bwe yabadde erindirira okukwasibwa tooci etambuzibwa ku bitebe eby’enjawulo nga beetegekera okukuza emyaka 100 bukya Poliisi ya Uganda etandikibwaawo.
Teriyeitu yagambye nti poliisi emaze ekiseera ng’ebonaabona n’abasajja abeegaana abaana nti kyokka kati kigenda kuba kya buwaze nga bwe wegaana omwana babasindika ku musaayi n’agamba nti kyetaagisa emitwalo 50 gyokka nga bakebera taata na mwana kuba maama tabaako kubuuza.
Yayongeddeko nti emisango gy’obufumbo mingi naye gyetaaga kukwata mpola kuba olumu buba butakkaanya obuyinza okuggwaawo okusinga okwawukana.
Teriyeitu ng’ayogera eri abatuuze b’e Lugazi.
Yawadde abakyala amagezi nti bwe baba bakakiddwa omukwano tebateekeddwa kunaaba okutuusa ng’abasawo bamaze okubakebera naddala mu kiseera kino nga abantu bamaze okufuna densite okuli enjola z’engalo z’oyo aba azzizza omusango.
Yayongedde okusaba abakyala okwewala ebikolwa ebivaako entalo mu maka nga okuyomba buli kiseera , obwenzi, okulengezza babbaabwe n’okunoba n’ebintu ate bwe badda ne batabizza.
Henry Musoke omukugu mu nsonga ezivaako obutabanguko mu maka yagambye nti obutabeera na mmere mu maka kye kimu ku bivaako obutabanguko kuba omuyala tawulira era teyeeyagala.
Yayongeddeko nti abakyala bwe batabuka ne babbaabwe nabo bakikola kagenderere ne babaako bye bisiga mu mitima gy’abaana be baba banobye nabo okubakyayisa bakitaabwe.
Abaana bangi mu Lugazi bazze batulugunyizibwa nga bakadde baabwe baawukanye abamu ne bakola n’emirimu gye batasaanidde kukola, abalala ne batuusibwaako ebisago bye bataalifunye lwa butabanguko mu maka.
Tooci yatwaliddwayo aduumira poliisi mu kitundu kya Ssezzibwa, Mubangizi n’agikwasa omuduumizi wa poliisi mu disitulikiti y’e Buikwe Paulo Kakamba.
tso_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn